Predkladacia správa

Návrh na vymenovanie členov Akreditačnej komisie (ďalej len „návrh“) sa predkladá v súlade s § 102 ods. 1 písm. a) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“).

Akreditačná komisia (ďalej len „komisia“) je poradný orgán vlády Slovenskej republiky, ktorý sleduje, posudzuje a nezávisle hodnotí kvalitu vzdelávacej, výskumnej, vývojovej a umeleckej činnosti vysokých škôl a napomáha jej zvyšovanie. 

Vláda SR v ostatnom čase vymenovala predsedu, podpredsedu a ďalších členov komisie dňom 1. septembra 2002. Od uvedeného termínu až do dnešného dňa došlo v súlade s § 81 ods. 7 písm. b) a c) zákona o VŠ k zániku členstva v komisii niektorých jej členov. Namiesto nich sa navrhujú vymenovať traja noví členovia. 

Predkladaný návrh obsahuje prehľad osôb navrhnutých ministrom na vymenovanie za členov komisie vláde SR so základnými údajmi a ich životopisy. Odôvodnenie obsahuje bližšie vysvetlenie vymenúvania nových členov komisie. 

Návrh je zostavený na základe návrhov z vysokých škôl, ústredných orgánov štátnej správy a Slovenskej akadémie vied. Návrh rešpektuje podmienky na zloženie Akreditačnej komisie tak, ako to ukladá zákon.

Návrh bol predložený na vyjadrenie orgánom reprezentácie vysokých škôl (Rade vysokých škôl, Študentskej rade vysokých škôl, Slovenskej rektorskej konferencii) a na medzirezortné  pripomienkové konanie. Pripomienkujúce subjekty s návrhom súhlasili. Jedna zásadná pripomienka bola vyriešená v rozporovom konaní. Návrh sa predkladá bez rozporov.

Vymenovanie členov Akreditačnej komisie nemá priamy finančný, ekonomický, environmentálny vplyv a ani vplyv na zamestnanosť.

V uznesení sa navrhuje vymenovať členov komisie dňom 1. januára 2004.